CELEX: 32021R2153
Language: mt
Date: 2021-08-06 00:00:00
Title: Regolament Delegat tal-Kummissjoni (UE) 2021/2153 tas-6 ta’ Awwissu 2021 li jissupplimenta d-Direttiva (UE) 2019/2034 tal-Parlament Ewropew u tal-Kunsill fir-rigward ta’ standards tekniċi regolatorji li jispeċifikaw il-kriterji biex ċerti ditti tal-investiment jiġu soġġetti għar-rekwiżiti tar-Regolament (UE) Nru 575/2013 (Test b’rilevanza għaż-ŻEE)

7.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 436/9
               
            
         REGOLAMENT DELEGAT TAL-KUMMISSJONI (UE) 2021/2153
         tas-6 ta’ Awwissu 2021
         li jissupplimenta d-Direttiva (UE) 2019/2034 tal-Parlament Ewropew u tal-Kunsill fir-rigward ta’ standards tekniċi regolatorji li jispeċifikaw il-kriterji biex ċerti ditti tal-investiment jiġu soġġetti għar-rekwiżiti tar-Regolament (UE) Nru 575/2013
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva (UE) 2019/2034 tal-Parlament Ewropew u tal-Kunsill tas-27 ta’ Novembru 2019 dwar is-servizzi ta’ pagament fis-suq intern, li temenda d-Direttivi 2002/87/KE, 2009/65/KE u 2011/61/UE, 2013/36/UE, 2014/59/UE U 2014/65/UE (1) u b’mod partikolari t-tielet subparagrafu tal-Artikolu 5(6) tagħha,
         Billi:
         
                     (1)
                  
                  
                     F’konformità mal-Artikolu 5(1) tad-Direttiva (UE) 2019/2034, l-awtoritajiet kompetenti jistgħu jirrikjedu li ċerti ditti tal-investiment ikunu soġġetti għall-istess trattament prudenzjali bħall-istituzzjonijiet ta’ kreditu li jaqgħu fil-kamp ta’ applikazzjoni tar-Regolament (UE) Nru 575/2013 tal-Parlament Ewropew u tal-Kunsill (2) u jikkonformaw mas-superviżjoni prudenzjali skont id-Direttiva 2013/36/UE tal-Parlament Ewropew u tal-Kunsill (3).
                  
               
                     (2)
                  
                  
                     Għall-finijiet tal-Artikolu 5(1)(a) tad-Direttiva (UE) 2019/2034, jenħtieġ li jiġi speċifikat li jekk ditta tal-investiment twettaq attivitajiet li jaqbżu mill-inqas wieħed minn erba’ livelli limitu kwantitattivi għal derivattivi barra l-Borża, strumenti finanzjarji li jissottoskrivu u/jew it-tqegħid ta’ strumenti finanzjarji fuq bażi ta’ impenn sod, krediti jew self mogħtija lill-investituri, u titoli ta’ dejn pendenti, dawk l-attivitajiet jitwettqu fuq skala tali li l-falliment jew id-diffikultà tad-ditta tal-investiment jistgħu jwasslu għal riskju sistemiku.
                  
               
                     (3)
                  
                  
                     Minħabba r-rilevanza sistemika tal-attivitajiet tad-ditti tal-investiment, kif imsemmi fl-Artikolu 5 tad-Direttiva (UE) 2019/2034, u l-impatt sinifikanti potenzjali ta’ effett ta’ kontaġju fis-settur finanzjarju kollu, id-ditti tal-investiment li huma membri tal-ikklirjar kif definit fl-Artikolu 4(1)(3) tar-Regolament (UE) 2019/2033 u li joffru servizzi tal-ikklerjar lil istituzzjonijiet finanzjarji oħra, li mhumiex membri tal-ikklerjar infushom, jenħtieġ li jiġu kkunsidrati għall-finijiet tal-Artikolu 5(1)(b) tad-Direttiva (UE) 2019/2034.
                  
               
                     (4)
                  
                  
                     Dan ir-Regolament huwa bbażat fuq l-abbozz tal-istandards tekniċi regolatorji sottomess lill-Kummissjoni mill-Awtorità Bankarja Ewropea wara li kkonsultat lill-Awtorità Ewropea tat-Titoli u s-Swieq.
                  
               
                     (5)
                  
                  
                     L-Awtorità Bankarja Ewropea wettqet konsultazzjonijiet pubbliċi miftuħin dwar l-abbozz tal-istandards tekniċi regolatorji li dan ir-Regolament huwa bbażat fuqhom, analizzat l-ispejjeż u l-benefiċċji potenzjali relatati u talbet il-parir tal-Grupp tal-Partijiet Bankarji Interessati stabbilit f’konformità mal-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (4),
                  
               ADOTTAT DAN IR-REGOLAMENT:
         
            Artikolu 1
            Skala tal-attivitajiet
            Għall-finijiet tal-Artikolu 5(1)(a) tad-Direttiva (UE) 2019/2034, l-attivitajiet ta’ ditta tal-investiment għandhom jitqiesu li twettqu fuq skala tali li l-falliment jew id-diffikultà tad-ditta tal-investiment jistgħu jwasslu għal riskju sistemiku meta d-ditta tal-investiment taqbeż kwalunkwe wieħed mil-livelli limitu li ġejjin:
            
                        (a)
                     
                     
                        valur nozzjonali gross totali ta’ derivattivi barra l-Borża kklerjati mhux ċentralment ta’ EUR 50 biljun;
                     
                  
                        (b)
                     
                     
                        il-valur totali tal-istrumenti finanzjarji li jissottoskrivu u/jew it-tqegħid ta’ strumenti finanzjarji fuq bażi ta’ impenn sod ta’ EUR 5 biljun;
                     
                  
                        (c)
                     
                     
                        il-valur totali ta’ krediti jew self mogħtija lill-investituri biex ikunu jistgħu jwettqu tranżazzjonijiet ta’ EUR 5 biljun; kif ukoll
                     
                  
                        (d)
                     
                     
                        valur totali ta’ titoli ta’ dejn pendenti ta’ EUR 5 biljun.
                     
                  
         
            Artikolu 2
            Membru tal-ikklirjar
            Ditti tal-investiment li huma membri tal-ikklerjar u li joffru servizzi tal-ikklerjar lil entitajiet oħra tas-settur finanzjarju, li mhumiex membri tal-ikklerjar huma stess, għandhom jiġu kkunsidrati għall-finijiet tal-Artikolu 5(1)(b) tad-Direttiva (UE) 2019/2034.
         
         
            Artikolu 3
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-6 ta’ awwissu 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 314, 5.12.2019, p. 64.
         
            (2)  Ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012, ĠU L 176, 27.6.2013, p. 1.
         
            (3)  Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).
         
            (4)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea), u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).